Dôležité upozornenie

V súvislosti s opakovaným porušovaním zákona č. 8/2009 o cestnej premávke, spočívajúcom v parkovaní motorových vozidiel na ceste, ako aj na chodníkoch v obci, Vás týmto upozorňujeme na skutočnosť, že podľa §-u 23 ods. 1 zákona č. 8/2009 o cestnej premávke a o zmene a doplnení niektorých zákonov, **pri státí motorového vozidla na ceste musí zostať voľný aspoň jeden jazdný pruh široký najmenej 3 m pre každý smer jazdy (čiže minimálne 6 m). Pri zastavení musí zostať aspoň jeden jazdný pruh široký najmenej 3 m pre oba smery jazdy.** Zároveň podľa §-u 25, ods. 1 písmeno q) spomínaného zákona, vodič nesmie zastaviť a stáť na chodníku, okrem prípadu podľa §-u 52 ods. 2, ktorý znie: Iní účastníci cestnej premávky, než chodci, nesmú chodník používať; to neplatí, ak dopravnou značkou alebo dopravným značením je určené inak alebo ak ide o zastavenie alebo státie vozidla, pri ktorom ostane voľná šírka chodníka najmenej 1,5 m.

Pri parkovaní na chodníkoch a cestách v obci takto dochádza k porušovaniu zákona o cestnej premávke, k zníženiu bezpečnosti a plynulosti premávky, ako aj k obmedzovaniu pohybu chodcov po chodníkoch.

V prípade nerešpektovania tejto výzvy zo strany vodičov motorových vozidiel odporúčame obyvateľom, aby pri zistení porušovania ustanovení §-u 23 ods. 1 a 2 zákona o cestnej premávke vodičmi, ktorými bránia v bezpečnom a plynulom prejazde miestnych komunikácií a cesty I. triedy a chodníkov v obci iným osobám, sa priamo obracali na **Obvodné oddelenie Policajného zboru v Trstíne alebo na linku Policajného zboru 158.**

Vážení občania,
veríme, že túto výzvu pochopíte a svojím postojom prispejete aj Vy k zvýšeniu bezpečnosti a plynulosti premávky na cestách a na chodníkoch v našej obci.